აჭარის ავტონომიური რესპუბლიკის განათლებისა და სპორტის სამინისტროს

**ქვეპროგრამის „სწავლა საზღვარგარეთ“**

დებულება

**მუხლი 1. ზოგადი დებულებანი**

* 1. **„სწავლა საზღვარგარეთ“** ქვეპროგრამის (051004) მიზანია ახალგაზრდა და ნიჭიერი კადრების აკადემიური და პროფესიული განვითარების ხელშეწყობა.
	2. აღნიშნული დებულება აწესრიგებს აჭარის ავტონომიური რესპუბლიკის განათლებისა და სპორტის სამინისტროს (შემდგომში – სამინისტრო) **„სწავლა საზღვარგარეთ“**  ქვეპროგრამის ფარგლებში საგრანტო კონკურსის პირობებს.

**მუხლი 2. საგრანტო კონკურსის ადმინისტრირებაზე უფლებამოსილი ორგანო**

1. სამინისტრო ახორციელებს საგრანტო კონკურსის სრულ ადმინისტრირებას, განიხილავს წარმოდგენილ საგრანტო განაც­ხადებს და ამ დებულებით დადგენილი წესით იღებს შესაბამის გადაწყვეტილებას.
2. სამინისტრო შეიმუშავებს და მინისტრის ინდივიდუალური ადმინისტრაციულ-სამართლებრივი აქტით ამტკიცებს:

ა) საგრანტო განაცხადის ფორმას;

ბ) საგრანტო განაცხადის სამინისტროში წარდგენის ვადებს;

გ) საგრანტო კომისიის შემადგენლობას;

დ) საგრანტო განაცხადის შეფასების კრიტერიუმებს;

ე) გრანტის მიმღებთა მონაცემებს.

**მუხლი 3. საგრანტო კონკურსის პირობები**

1. საგრანტო კონკურსში მონაწილეობის უფლება აქვს აჭარის ავტონომიური რესპუბლიკის ადმინისტრაციულ ტერიტორიაზე კონკურსის გამოცხადებამდე არანაკლებ ორი წლით ადრე **რეგისტრირებულ საქართველოს მოქალაქეს.**
2. საგრანტო კონკურსში მონაწილეობისთვის აუცილებელია, რომ პირი ჩარიცხული იყოს ევროკავშირის წევრი ქვეყნების, გაერთიანებული სამეფოს, ამერიკის შეერთებული შტატების, კანადის, ავსტრალიის, იაპონიის, შვეიცარიის ან ნორვეგიის უმაღლეს საგანმანათლებლო დაწესებულებაში.
3. საგრანტო კონკურსში მონაწილეობის უფლება აქვს:

ა) **მეორე ან მესამე საფეხურის** უმაღლეს საგანმანათლებლო პროგრამაზე ჩარიცხულ სტუდენტს;

ბ) **პოსტ საბაკალავრო ან პოსტ სამაგისტრო სახელოვნებო** პროგრამაზე ჩარიცხულ სტუდენტს.

1. საგრანტო კონკურსში მონაწილეობის მსურველს, რომელიც ჩაირიცხება ამ მუხლის მე-2 პუნქტით განსაზღვრული ქვეყნის უმაღლეს საგანმანათლებლო დაწესებულებაში, რომელიც არის უნივერსიტეტების აკადემიური რანჟირების (Academic Ranking of World Universities) ან უნივერსიტეტების რანჟირების (World University Rankings) საკონკურსო პერიოდისათვის უახლესი სიის პირველ ხუთასეულში, შეფასებისას მიენიჭება უპირატესობა.
2. საგრანტო განაცხადში დაფიქსირებული სპეციალობის მონათესავე მიმართულებით შეცვლის შემთხვევაში სტუდენტი ვალდებულია ამის შესახებ სამინისტროს დროულად მიაწოდოს ინფორმაცია.
3. დაუშვებელია საგრანტო განაცხადში დაფიქსირებული სპეციალობის არამონათესავე მიმართულებით შეცვლა. აღნიშნული გარემოება შეიძლება გახდეს სამინისტროს მხრიდან გრანტის შეწყვეტის საფუძველი.
4. სამინისტრო არ აფინანსებს მეორე და მესამე საფეხურის, ასევე, პოსტ საბაკალავრო/პოსტ სამაგისტრო სახელოვნებო **ონლაინ პროგრამებს.**
5. პროგრამაში მონაწილეობა ეკრძალებათ აჭარის ავტონომიური რესპუბლიკის განათლებისა და სპორტის სამინისტროს თანამშრომლებს.
6. 2022, 2023, 2024 და 2025 წელს კონკურსის წესით შერჩეული ქვეპროგრამის მონაწილე იღებს ვალდებულებას სწავლის დასრულებიდან (გარდა სწავლის უცხოეთში გაგრძელებისა) არაუგვიანეს 6 თვისა, ხოლო უცხოეთში დასაქმების/სტაჟირების შემთხვევაში არაუგვიანეს 2 წლისა დასაქმების მიზნით დაბრუნდეს საქართველოში 2 წლის ვადით.
7. ქვეპროგრამის მონაწილე იღებს ვალდებულებას სწავლის დასრულების შემდეგ სამინისტროში წარმოადგინოს შესაბამისი საგანმანათლებლო დაწესებულების მიერ გაცემული ხარისხის მიღების დამადასტურებელი დოკუმენტი (დიპლომი), რომლის წარმოდგენის ვადად განისაზღვრება სწავლის დასრულებიდან:

ა) მეორე საფეხურისა და პოსტ საბაკალავრო სახელოვნებო პროგრამებისთვის 1 წელი;

ბ) მესამე საფეხურისა და პოსტ სამაგისტრო სახელოვნებო პროგრამებისთვის 2 წელი.

**მუხლი 4. გრანტის მისაღებად საჭირო დოკუმენტთა ნუსხა**

1. საგრანტო კონკურსში მონაწილეობისათვის აპლიკანტმა ქვემოთ ჩამოთვლილი დოკუმენტაცია უნდა ატვირთოს შემდეგ ელექტრონულ მისამართზე: <https://shorturl.at/MHKS3>
	1. საგრანტო განაცხადი;
	2. ბიოგრაფია (CV);
	3. პირადობის დამადასტურებელი დოკუმენტის ასლი;
	4. ცნობა რეგისტრაციის ადგილის შესახებ;
	5. განათლების დამადასტურებელი დოკუმენტის ასლი და სტუდენტის სასწავლო ბარათი: მაგისტრანტის/პოსტ საბაკალავრო სახელოვნებო პროგრამის სტუდენტის შემთხვევაში - ბაკალავრის დიპლომის ასლი და სტუდენტის სასწავლო ბარათი; დოქტორანტის/პოსტ სამაგისტრო სახელოვნებო პროგრამის სტუდენტის შემთხვევაში - მაგისტრის/პოსტ საბაკალავრო სახელოვნებო პროგრამის დიპლომის ასლი და სტუდენტის სასწავლო ბარათი;
	6. ორი სარეკომენდაციო წერილი;
	7. საზღვარგარეთ უმაღლესი საგანმანათლებლო დაწესებულების მიერ გაცემული დოკუმენტი განმცხადებლის აღნიშნულ დაწესებულებაში ჩარიცხვის შესახებ ან ჩარიცხვის პროცედურების დაწყების შესახებ (დოკუმენტში მითითებული უნდა იყოს აკადემიური პროგრამის ოფიციალური ხანგრძლივობის, სწავლის დაწყებისა და დასრულების, სემესტრების რაოდენობისა და თითოეული სემესტრის დაწყება-დასრულების თარიღების შესახებ ინფორმაცია);
	8. საგანმანათლებლო პროგრამის აკრედიტაციის დამადასტურებელი დოკუმენტი, რომელზეც ჩაირიცხა/ჩაირიცხება აპლიკანტი;
	9. სამინისტროსაგან მოთხოვნილი თანხის სავარაუდო ხარჯთაღრიცხვა;
2. ვადის დარღვევის, ან/და არასრული დოკუმენტაციის წარმოდგენის შემთხვევაში საგრანტო განაცხადი არ განიხილება.
3. სამინისტრო უფლებამოსილია საგრანტო კონკურსის ნებისმიერ ეტაპზე კონკურსიდან მოხსნას კონკურსანტი, რომლის მიზნები არ შეესაბამება საგრანტო კონკურსის მოთხოვნებს, ან შეიცავს ყალბ ინფორმაციას.
4. სამინისტრო უფლებამოსილია საჭიროების შემთხვევაში მოითხოვოს დამატებითი დოკუმენტაცია.

**მუხლი 5. გრანტის მიზნები და ოდენობა**

1. კონკურსის წესით შერჩეული აპლიკანტები **აკადემიური წლის მანძილზე** მიიღებენ ფინანსურ დახმარებას გრანტის სახით:

ა) ერთი სემესტრის ხარჯის გაწევის მიზნით არაუმეტეს 15 000 ლარისა;

ბ) ორი სემესტრის ხარჯის გაწევის მიზნით არაუმეტეს 30 000 ლარისა;

გ) სამი სემესტრის ხარჯის გაწევის მიზნით არაუმეტეს 35 000 ლარისა.

1. კონკურსანტს შეიძლება აუნაზღაურდეს შემდეგი სახის ხარჯები:

ა) სწავლის საფასური;

ბ) ბინა და კომუნალური;

გ) საერთაშორისო მგზავრობა, ვიზის და ვიზასთან დაკავშირებული ხარჯები;

დ) სამედიცინო დაზღვევა;

ე) კვება, შიდა მგზავრობა და უმაღლესი საგანმანათლებლო დაწესებულების სილაბუსით განსაზღვრული სასწავლო რესურსების შეძენა;

ვ) სხვა ხარჯები, რომლის მიზნობრიობაზე გადაწყვეტილებას იღებს სამინისტრო.

1. ანაზღაურდება მხოლოდ ის ხარჯები, რომელთან დაკავშირებით წარმოდგენილი დოკუმენტაცია იძლევა ხარჯების გამწევი პირის (სტუდენტი) იდენტიფიცირების საშუალებას. აღნიშნული წესი არ ვრცელდება მე-8 მუხლის მე-2 პუნქტით გათვალისწინებულ შემთხვევაზე.
2. 2022 წელს კონკურსის შერჩეული ქვეპროგრამის მონაწილე, რომელიც მოიპოვებს საგრანტო დაფინანსებას ერთი სემესტრისათვის/წლისთვის, ავტომატურად ხდება პრეტენდენტი მომდევნო სემესტრის/წლის საგრანტო დაფინანსების მიღებაზე, თუკი ის მოიპოვებს შემდეგ სემესტრში/წელს სწავლის გაგრძელების უფლებას, რაც დასტურდება უნივერსიტეტის მიერ გაცემული დოკუმენტით.
3. 2023, 2024 და 2025 წელს კონკურსის წესით შერჩეული ქვეპროგრამის მონაწილე ავტომატურად ხდება დაფინანსების გაგრძელების პრეტენდენტი თუკი ის მოიპოვებს შემდეგ სემესტრში/წელს სწავლის გაგრძელების უფლებას და დაფინანსებულ სემესტრში/წელს GPA ექნება არანაკლებ 2,5; 100 - ქულიანი შეფასების სისტემის არსებობის შემთხვევაში 61 და მეტი, ან მინიმუმ (D), ან შესაბამისი შეფასება განსხვავებული სისტემის შემთხვევაში, ან წარმოადგენს ოფიციალურ დოკუმენტს, რომლითაც დადასტურდება, რომ დაფინანსებულ სემესტრში გავლილი სასწავლო კურსების ჩაბარება გათვალისწინებულია მომდევნო სემესტრის/წლის დაწყების შემდეგ. აღნიშნულ შემთხვევაში სტუდენტი ვალდებულია შეფასების დოკუმენტი წარმოადგინოს შეფასების განხორციელებისთანავე, სადაც შეფასება უნდა იყოს არანაკლებ ზემოთ აღნიშნულისა.
4. სტუდენტმა, რომელსაც სასწავლო პროცესი შეუწყდება ჯანმრთელობის მდგომარეობის ან სხვა ისეთი ობიექტური გარემოებების არსებობისას, რაც მას ხელს შეუშლის სწავლის გაგრძელებაში, სამინისტროს მიერ დადებითი გადაწყვეტილების მიღების შემთხვევაში შესაძლებელია ისარგებლოს გრანტის მიღების უფლებით სასწავლო პროცესის განახლების მომენტიდან. აღნიშნული გარემოების არსებობის შესახებ სტუდენტი ვალდებულია სამინისტროს მიაწოდოს შესაბამისი დოკუმენტაცია. სასწავლო პროცესის შეწყვეტის პერიოდი არ უნდა აღემატებოდეს ორ სასწავლო სემესტრს.
5. „სწავლა საზღვარგარეთ“ ქვეპროგრამის ფარგლებში გამარჯვებულ სტუდენტს, რომელიც სამინისტროსთან საგრანტო ხელშეკრულების გაფორმების შემდეგ გარკვეული ობიექტური გარემოებების გამო (სავიზო პროცედურა, ჯანმრთელობის მდგომარეობა და სხვა) ვერ შეძლებს სასწავლო პროცესში ჩართვას, არ ეკისრება სამინისტროს მიერ გამოცხადებულ საგრანტო კონკურსში განმეორებით მონაწილეობის ვალდებულება ზედიზედ ორი სასწავლო სემესტრის განმავლობაში. სამინისტრო გადაწყვეტილებას იღებს წარმოდგენილი დოკუმენტების საფუძველზე.
6. „სწავლა საზღვარგარეთ“ ქვეპროგრამის ფარგლებში გამარჯვებულ სტუდენტზე ფინანსური დახმარება გაიცემა არაუმეტეს 6 სემესტრის დასაფინანსებლად.
7. „სწავლა საზღვარგარეთ“ ქვეპროგრამის ფარგლებში დაფინანსებული სტუდენტი, რომელიც ამავე დებულების მე-5 მუხლით გათვალისწინებულ დოკუმენტებს წარმოადგენს:

ა) იანვარ-თებერვალში - მომდევნო სემესტრის/სემესტრების სწავლასთან დაკავშირებული ხარჯების დაფინანსებისთვის გრანტი გაიცემა მიმდინარე წლის არაუგვიანეს 30 მარტისა;

ბ) მარტში - მომდევნო სემესტრის/სემესტრების სწავლასთან დაკავშირებული ხარჯების დაფინანსებისთვის გრანტი გაიცემა მიმდინარე წლის არაუგვიანეს 30 აპრილისა;

გ) აპრილში - მომდევნო სემესტრის/სემესტრების სწავლასთან დაკავშირებული ხარჯების დაფინანსებისთვის გრანტი გაიცემა მიმდინარე წლის არაუგვიანეს 30 მაისისა;

დ) მაისში - მომდევნო სემესტრის/სემესტრების სწავლასთან დაკავშირებული ხარჯების დაფინანსებისთვის გრანტი გაიცემა მიმდინარე წლის არაუგვიანეს 30 ივნისისა.

**მუხლი 6. საგრანტო კონკურსის ძირითადი ეტაპები**

საგრანტო კონკურსი მოიცავს შემდეგ ეტაპებს:

* 1. საგრანტო კონკურსის გამოცხადება;
	2. განათლების დეპარტამენტის მიერ წარმოდგენილი განაცხადებისა და თანდართული დოკუმენტაციის საგრანტო კონკურსის პირობებთან შესაბამისობის (ფორმალური შესაბამისობა) შემოწმება, საჭიროების შემთხვევაში განმცხადებლისთვის ხარვეზის დადგენა და საგრანტო განაცხადების შეფასებისა და შერჩევისათვის საგრანტო კომისიისათვის გადაცემა;
	3. საგრანტო კომისიის მიერ საგრანტო განაცხადების შეფასება (დოკუმენტების განხილვა და გასაუბრება) და გამარჯვებულთა გამოვლენა (გამარჯვებული განმცხადებელი გამოვლინდება საგრანტო განაცხადების შეფასებისა და გასაუბრების შედეგების დაჯამების საფუძველზე);
	4. სამინისტროსა და გრანტის მიმღებს შორის საგრანტო ხელშეკრულების გაფორმება.

**მუხლი 7. საგრანტო კომისია**

1. კომისიის სხდომებს იწვევს კომისიის თავმჯდომარე.
2. საგრანტო კომისია:

ა) განიხილავს და აფასებს საგრანტო განაცხადებს;

ბ) განსაზღვრავს გასაცემი გრანტის ოდენობას;

1. საგრანტო განაცხადის განხილვაში, შეფასებასა ან/და შერჩევაში დაუშვებელია საქართველოს ზოგადი ადმინის­ტრა­ციული კოდექსის 92-ე მუხლით გათვალისწინებულ პირთა მო­ნაწილეობა.
2. ამ მუხლით გათვალისწინებული პირი შესაბამისი გარემოების არსებობის შემთხვევაში ვალდებულია, საგრანტო კომისიასა და სამინისტროს აცნობოს თვითაცილების შესახებ.
3. იმ შემთხვევაში, თუ ინფორმაცია საგრანტო კომისიის წევრის ინტერესთა კონფლიქტის შესახებ სამინისტროსთვის ცნობილი გახდება მინისტრის ინდივიდუალური ადმინისტრაციულ-სამართლებრივი აქტით დასაფინანსებლად შერჩეული კონკურსანტის დამტკიცებამდე, სამინისტრო უფლებამოსილია, იმსჯელოს საგრანტო კომისიის წევრის შეფასების გაბათილებასთან დაკავშირებით.
4. საგრანტო კომისია უფლებამოსილია მიიღოს გადაწყვეტილება, თუ სხდომას ესწრება სრული შემადგენლობის ნახევარზე მეტი.
5. სამინისტრო უფლებამოსილია, საჭიროების შემ­თხვევაში, საგრანტო კომისიაში მონაწილეობის მიღების მიზნით მოიწვიოს სპეციალისტები სათათბირო ხმის უფლებით.
6. საგრანტო კომისიის წევრი ვალდებულია შეაფასოს თითოეული საგრანტო განაცხადი მინისტრის ინდივიდუალური ადმინისტრაციულ-სამართლებრივი აქტით დამტკიცებული შეფასების ფორმის მიხედვით.
7. იმ შემთხვევაში, თუ საგრანტო კომისიის რომელიმე წევრი შეაფასებს საგრანტო განაცხადს მინისტრის ინდივიდუალური ადმინისტრაციულ - სამართლებრივი აქტით დამტკიცებული შეფასების ფორმის დარღვევით, მისი ხმა არ იქნება გათვალისწინებული ქულათა საერთო ჯამის გამოთვლის დროს.

**მუხლი 8. საგრანტო ხელშეკრულების შესრულების კონტროლი**

1. სამინისტრო ფინანსურ კონტროლს ახორციელებს გრანტის მიმღებთან გაფორმებული საგრანტო ხელშეკრულების საფუძველზე.
2. გრანტის მიმღებმა სემესტრის/წლის დასრულების შემდეგ სამინისტროს უნდა წარუდგინოს ხარჯების/ხარჯვის დამადასტურებელი დოკუმენტაცია, გარდა ამ დებულების მე-5 მუხლის მე-2 პუნქტის „ე“ ქვეპუნქტით გათვალისწინებული ხარჯების/ხარჯვის დამადასტურებელი დოკუმენტებისა, რომლის ოდენობაც არ უნდა აღემატებოდეს სახელშეკრულებო თანხის 50%-ს.
3. სამინისტრო უფლებამოსილია საქართველოს კანონმდებლობის შესაბამისად შეაჩეროს ან შეწყვიტოს საგრანტო კონკურსში გამარჯვებული განმცხადებლის დაფინანსება დებულებით გათვალისწინებული მიზნების შეუსრულებლობის, ყალბი მონაცემების აღმოჩენის, აგრეთვე კანონმდებლობით გათვალისწინებულ სხვა შემთხვევებში.
4. თუ წარმოდგენილი დოკუმენტების თანახმად გრანტის მიმღების მიერ გაწეული ხარჯები აჭარბებს ხელშეკრულებით გათვალისწინებულ ხარჯებს, სამინისტრო არ ანაზღაურებს არსებულ სხვაობას.
5. თუ გაწეული ხარჯები ნაკლებია მიღებული გრანტის ოდენობაზე, გრანტის მიმღები ვალდებულია, დააბრუნოს არსებული სხვაობა.

**მუხლი 9. პერსონალურ მონაცემთა დაცვა**

დაინტერესებულ პირზე, კანონმდებლობით გათვალისწინებული შესაბამისი საფუძვლების არსებობის შემთხვევაში, გაიცემა კომისიის ჯამური შეფასების შესახებ ინფორმაცია.